ΓΡΑΠΤΗ ΕΡΩΤΗΣΗ E-2382/96 υποβολή: Glenys Kinnock (PSE) προς την Επιτροπή (6 Σεπτεμβρίου 1996)

Θέμα: Η αναπτυξιακή συνεργασία της Ευρωπαϊκής Ένωσης με την Αιθιοπία

Ενόψει των ανησυχητικών συμπερασμάτων της έκθεσης που καταρτίσθηκε κατά παραγγελία της ΕΕ σχετικά με την αναπτυξιακή συνεργασία της με την Αιθιοπία, ποιά δράση προτίθεται να αναλάβει η ΓΔ VIII;

Απάντηση του κ. Pinheiro εξ ονόματος της Επιτροπής (28 Οκτωβρίου 1996)

Η Επιτροπή δεν συμφωνεί ότι τα πορίσματα της έκθεσης για την αναπτυξιακή συνεργασία στην Αιθιοπία είναι ανησυχητικά.

Στην έκθεση εκτιμάται ότι, ουσιαστικά, το σύνολο της κοινοτικής βοήθειας προς την Αιθιοπία κατά τη διάρκεια των τελευταίων είκοσι και πλέον ετών ήταν σχετικά ικανοποιητική. Στο πλαίσιο της πολιτικής αστάθειας, του πολέμου και της σοβαρής οικολογικής κρίσης, που αντιμετωπίζει η χώρα, οι προοπτικές μακροχρόνιας αποτελεσματικότητας και σταθερότητας της βοήθειας ήταν περιορισμένες. Η έκθεση καταλήγει στο συμπέρασμα ότι μεγάλο μέρος της κοινοτικής βοήθειας ήταν επιτυχής από την άποψη της επίτευξης των στόχων που είχαν τεθεί και της αποτελεσματικότητας των μέσωνπαροχής της. Οσον αφορά τις αποτυχίες, η έκθεση προσδιορίζει τους λόγους οι οποίοι εν μέρει αποδίδονται στην Αιθιοπία και εν μέρει στην Κοινότητα (συμπεριλαμβανομένων των εξαιρετικά περίπλοκων διαδικασιών-ορισμένες εκ των οποίων δεν είναι δυνατόν να ελέγχονται άμεσα από την Επιτροπή - και των οργανωτικών δυσκολιών εξαιτίας της έλλειψης εξειδικευμένου εργατικού δυναμικού). Συγκρίσεις με παρεμφερείς εκτενείς αξιολογήσεις σε επίπεδο χώρας που διενεργούνται από άλλους χορηγούς βοήθειας δεικνύουν ότι η εμπειρία τους ήταν πανομοιότυπη ακόμη και σε συνθήκες λιγότερο ακραίες από αυτές που επικρατούσαν στην Αιθιοπία κατά τη διάρκεια των δεκαετιών του 1970 και του 1980.

Η έκθεση προτείνει την απλοποίηση και την εστίαση των διαφόρων μέσων βοήθειας, την ενίσχυση του στρατηγικού προγραμματισμού σε επίπεδο χώρας, τη βελτίωση της μακροοικονομικής και τομεακής πολιτικής ανάλυσης και του διαλόγου σε θέματα πολιτικής, την ενίσχυση του κύκλου του έργου (καλύτερη προετοιμασία και επίβλεψη έργων), την αποκέντρωση και την απλοποίηση της διαχείρισης της βοήθειας, συμπεριλαμβανομένων των διαδικασιών εκταμίευσης, προκήρυξης διαγωνισμών και προμηθειών όσον αφορά την προγραμματική βοήθεια, τη βελτίωση του περιεχομένου των εκθέσεων και τη διάθεση πόρων (περιλαμβανομένης της αύξησης του προσωπικού).

Η έκθεση εκτιμά ότι «ορισμένά από αυτά τα προβλήματα βρίσκονται στο στάδιο επίλυσης». Η αναγκαιότητα συνεπέστερης και περισσότερο ολοκληρωμένης αξιοποίησης των διαφόρων μέσων και μορφών βοήθειας, εντατικότερου διαλόγου για τη χάραξη πολιτικών με την κυβέρνηση και μιας περισσότερο ολοκληρωμένης στρατηγικής σε επίπεδο χώρας ελήφθησαν υπόψη από την Επιτροπή κατά την προετοιμασία των διαπραγματεύσεων που οδήγησαν στην έγκριση του 8ου ενδεικτικού προγράμματος του Ευρωπαϊκού Ταμείου Ανάπτυξης για την Αιθιοπία. Ο διάλογος τομεακής πολιτικής αποτελεί ήδη το πλαίσιο της κοινοτικής παρέμβασης στον τομέα της οδοποιίας και καταβάλλονται σημαντικές προσπάθειες για τη βελτίωση της κοινοτικής παρέμβασης στη διαδικασία διαρθρωτικής προσαρμογής. Σε ορισμένες περιοχές, η ταχεία πρόοδος περιορίζεται εξαιτίας ενός αριθμού παραγόντων (που δεν αφορούν αποκλειστικά την Αιθιοπία), συμπεριλαμβανομένου του προβλήματος των ανθρωπίνων πόρων, της απλοποίησης και της επικέντρωσης των διαφόρων μέσων βοήθειας και της αποκέντρωσης και απλοποίησης των διοικητικών και άλλων διαδικασιών.

Οι μέθοδοι εργασίας και η μεταβίβαση αρμοδιοτήτων είναι σκόπιμο να εξετασθούν στο πλαίσιο που καθορίζεται για τη λήψη αποφάσεων από την Κοινότητα, το οποίο περιλαμβάνει τη συνεννόηση με τα κράτη μέλη πριν από τη λήψη αποφάσεων και την υλοποίηση. Αναμένονται βελτιώσεις όσον αφορά την προετοιμασία των έργων, την παρακολούθηση και την υποβολή εκθέσεων καθώς και τη χρησιμοποίηση όλων των πόρων.